બિઝનેસ ડેસ્કઃ ગૂગલ પર યૂરોપીયન યુનિયન (ઈયુ)એ બુધવારે અંદાજે રૂ. 34,000 કરોડ (5 અબજ ડોલર)નો રેકોર્ડ દંડ લગાવ્યો છે. યૂરોપીયન યુનિયન તરફથી આ ગૂગલ પર અત્યાર સુધીનો સૌથી મોટો દંડ છે. ત્રણ વર્ષની તપાસ પછી ઈયુએ ગૂગલને પ્રતિસ્પર્ધાના નિયમો તોડવામાં દોષિત માન્યા છે. યૂરોપિય સંઘે ગૂગલને કહ્યું છે કે, 90 દિવસમાં તેમની કારોબારી પદ્ધતિમાં સુધારો કરો નહીં તો દંડની રકમ વધારે વધારી દેવામાં આવશે. 2017માં ગૂગલ પર રૂ. 19,000 કરોડનો દંડ લગાવવામાં આવ્યો હતો. આ વખતે તેના કરતાં ઘણી વધુ રકમનો દંડ કરવામાં આવ્યો છે. તે સમયે શોપિંગ કમ્પેરિઝન સર્વિસ માટે ગૂગલને દંડ કરવામાં આવ્યો હતો. યૂરોપીયન કમીશનને ગૂગલને વાર્ષિક ટર્ન ઓવરના 10 ટકા સુધી દંડ લગાવવાનો અધિકાર છે. ઈયુના કોમ્પીટિશન કમિશ્નર મારગ્રેથ વેસ્ટેગરે ગૂગલના સીઈઓ સુંદર પીચાઈને મંગળવારે રાતે જ ફોન કરીને આ નિર્ણયની માહિતી આપી છે. ગૂગલે કહ્યું છે કે, તેઓ આ નિર્ણયની વિરુદ્ધ અપીલ કરશે.